Id-Direttiva tal-Kummissjoni 2004/31/KE
tas-17 ta' Marzu 2004
li temenda l-Annessi I, II, III, IV u V tad-Direttiva tal-Kunsill 2000/29/KE dwar il-miżuri protettivi kontra l-introduzzjoni ta' l-organiżmi perikolużi għall-pjanti jew għall-prodotti tal-pjanti fil-Komunità u kontra t-tixrid tagħhom fil-Komunità
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2000/29/KE tat-8 ta' Mejju 2000 dwar il-miżuri protettivi kontra l-introduzzjoni ta' l-organiżmi perikolużi għall-pjanti jew għall-prodotti tal-pjanti fil-Komunità u kontra t-tixrid tagħhom fil-Komunità [1], u partikolarment il-punti (c) u (d) tat-tieni paragrafu ta' l-Artikolu 14 tagħha,
Wara li kkonsultat l-Istati Membri konċernati,
Billi:
(1) Mill-informazzjoni provduta mill-Iżvezja bbażata fuq stħarriġ, jidher illi żoni fl-Isvezja m'għandhomx aktar ikunu rikonoxxuti bħala "żoni protetti" fir-rigward tal-Beet necrotic yellow vein virus.
(2) Skond id-Direttiva 2000/29/KE, l-introduzzjoni fil-Komunità tal-pjanti tal-Vitis L. li joriġinaw f'pajjiżi terzi, minbarra l-frott, hija projbita.
(3) Mill-informazzjoni provduta mill-Isvizzera, jidher illi l-miżuri li l-Isvizzera tapplika dwar l-introduzzjoni fil-u moviment ġo t-territorju tagħha ta' pjanti tal-Vitis L., minbarra l-frott, huma ekwivalenti għall-miżuri stabbiliti fid-Direttiva 2000/29/KE. Għalhekk, il-pjanti tal-Vitis L., minbarra l-frott, li joriġinaw fl-Isvizzera għandhom jitħallew jidħlu fil-Komunità.
(4) Skond id-Direttiva 2000/29/KE, l-introduzzjoni fiż-żoni tal-Komunità rikonoxxuti bħala żoni protetti fir-rigward ta' l-Erwinia amylovora (Burr.) Winsl. et al. tal-pjanti li fuqhom jgħixu l-parassiti, minbarra l-frott u ż-żerriegħa, ta' dan l-organiżmu perikoluż, li joriġinaw fil-pajjiżi terzi minbarra dawk li huma rikonoxxuti bħala ħielsa minn dan l-organiżmu perikoluż, jew li fihom żoni ħielsa mill-annimali u l-insetti li jagħmlu l-ħsara kienu stabbiliti fir-rigward ta' dan l-organiżmu perikoluż, hija projbita.
(5) Mill-informazzjoni provduta mill-Isvizzera, jidher illi l-miżuri li tapplika l-Isvizzera fir-rigward ta' l-introduzzjoni fil-u l-moviment ġot-territorju tagħha tal-pjanti li fuqhom jgħixu l-parassiti ta' l-Erwinia amylovora (Burr.) Winsl. et al., minbarra l-frott u ż-żerriegħa, huma fil-parti l-kbira tagħhom ekwivalenti għall-miżuri stabbiliti fid-Direttiva 2000/29/KE. Għalhekk, il-pjanti li fuqhom jgħixu l-parassiti ta' l-Erwinia amylovora (Burr.) Winsl. et al., minbarra l-frott u ż-żerriegħa, u minbarra l-pjanti tal-Cotoneaster Ehrh. u l-Photinia davidiana (Dcne.) Cardot, li joriġinaw fl-Isvizzera għandhom jitħallew jidħlu fil-Komunità.
(6) Mill-informazzjoni provduta mill-Italja bbażata fuq stħarriġ, jidher li ċerti zoni fl-Italja m'għandhomx ikunu rikonoxxuti aktar bħala "żoni protetti" fir-rigward ta' l-Erwinia amylovora (Burr.) Winsl. et al.
(7) Minħabba żball klerikali fil-preparazzjoni tad-Direttiva 2003/116/KE, il-punt kurrenti 21.1 tal-Parti B ta' l-Anness IV tad-Direttiva 2000/29/KE kien mogħti numru żbaljat.
(8) Id-dispożizzjonijiet kurrenti kontra it-Tilletia indica Mitra għandhom ikunu emendati biex jieħdu in konsiderazzjoni l-informazzjoni aġġornata fuq il-preżenza ta' dan l-organiżmu perikoluż fl-Iran.
(9) Id-Direttiva 2000/29/KE għandha għalhekk tkun emendata skond dan.
(10) il-miżuri previsti f'din id-Direttiva huma skond l-opinjoni tal-Kumitat Permanenti fuq is-Saħħa tal-Pjanti,
ADOTTAT DIN ID-DIRETTIVA:
Artikolu 1
L-Annessi I, II, III, IV u V tad-Direttiva 2000/29/KE huma emendat skond l-Anness ta' din id-Direttiva.
Artikolu 2
1. L-Istati Membri għandhom iġibu fis-seħħ il-liġijiet, ir-regolamenti u d-dispożizzjonijiet amministrattivi neċessarji biex titħares din id-Direttiva sa l-20 ta' April 2004 bħala l-aħħar data. Għandhom għalhekk minn issa 'l quddiem jikkomunikaw lill-Kummissjoni t-test ta' dawk id-dispożizzjonijiet u t-tabella ta' korrelazzjoni bejn dawk id-dispożizzjonijiet u din id-Direttiva.
Meta l-Istati Membri jadottaw dawk id-dispożizzjonijiet, għandu jkun fihom referenza għal din id-Direttiva jew jiġu akkumpanjati b'din ir-referenza fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif trid issir din ir-referenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.
Artikolu 3
Din id-Direttiva għandha tidħol fis-seħħ fil-ġurnata ta' wara l-pubblikazzjoni tagħha fil-Ġurnal Uffiċjali ta' l-Unjoni Ewropea.
Artikolu 4
Din id-Direttiva qiegħda tiġi indirizzata lill-Istati Membri.
Magħmula fi Brussel, fis-17 ta' Marzu 2004.